  Виталий Пронин "Табань" клубе лыктэмъёсты табанен куноято«Удмурт нылкышно кенеш» «Табань» клублэсь таиз ар понна берпуметӥзэ пумиськонзэ ортчытӥз. Нылкышноос дӥньын куноязы крезьгурчи Марина Ходырева, «Крезь куара» нылпи фольклор ансамбльлэн кивалтӥсез Ольга Перевозчикова но кырӟан гожъясь Екатерина Семыкина. «Мае адӟисько, сое кырӟасько» таӵе темалы сӥземын вал ужрад. Удмурт калык котьку кырӟанэн артэ - урод яке ӟеч мылкыдыз дыръя, ужакуз яке шулдыръяськыкуз. Зэм но, крезьгур калыкмылэн улоназ бадӟым инты басьтэ. Та сярысь вераськиз Марина Ходырева. Со удмурт кырӟанлэсь аспӧртэмлыкъёссэ пусйиз. О. Перевозчикова вераз Ижысь К. Герд нимо гимназиысь «Крезь куара» нылпи ансамблез сярысь. Пиналъёс вашкала гуръёсты мыло-кыдо быдэсъяло, шуиз со. Быгатӥсь нылкышно Дэбес ёросын вордӥськемын, семьяязы 5 кузя нылпиоссы крезьгурен тунсыкъясько. Кылсярысь, одӥгез братсы, Антон Васильев, пӧртэм инструментъёсын шудыны пӧрмытэ. Аслаз но Ольга Перевозчиковалэн киосаз кубыз но арган улӟо. Лыктэмъёслэн куремзыя нылкышно аслэсьтыз кырӟанъёссэ быдэстӥз. Ижысь 76 аресъем Катя апайлы но - Екатерина Семыкиналы - улонлэсь шуг-секытъёссэ вормыны котьку юрттылӥз кырӟан. «Ижмаш» заводын ужамез бере, пенсие потыса, ачиз но кырӟанъёс, гуръёс гожъяны кутскиз. Люкаськемъёсты со тодматӥз аслаз ужъёсыныз. Вашкала удмурт кырӟанъёсты быдэстӥз Дэри ёросысь Пероггуртысь «Кильтырнаос» ансамбль но. Озьы ик калыкез шулдыртӥзы Ува, Вавож, Шаркан, Сьӧлта, Пичи Пурга ёросъёсысь но Воткинскысь кырӟась-верась коллективъёс. Соос асьсэ сярысь веразы но табань пыжон амалъёсынызы тодматӥзы. Ангелина Снигирёва  